钦定古今图书集成/明伦汇编/家范典/第085卷 > 《白华八章》
## 钦定古今图书集成/明伦汇编/家范典/第085卷 > 《白华八章》

幽王娶申女以为后，又得褒姒而黜申后，故申后作此诗。

《白华》菅兮，白茅束兮。之子之远，俾我独兮。

“英英白云，露彼菅茅。”天步艰难，之子不犹。

滮池北流，浸彼稻田。啸歌伤怀，念彼硕人。

樵彼桑薪，邛烘于煁。维彼硕人，实劳我心。

鼓钟于宫，声闻于外。念子懆懆，视我迈迈。

有鹙在梁，有鹤在林。维彼硕人，实劳我心。

鸳鸯在梁，戢其左翼。之子无良，二三其德。

有扁斯石，履之卑兮。之子之远，俾我疧兮。